Rikke Hvilshøj (V), 2006-05-18:
Nu har jeg sådan set længe været opmærksom på og har selvfølgelig som ansvarlig minister fulgt forholdene for især de afviste asylansøgere og deres børn, og derfor er jeg sådan set også meget godt tilfreds med den forespørgsel, vi har i dag, der giver anledning til at drøfte området.
Som bekendt fremsatte jeg faktisk allerede i efteråret et lovforslag, der skulle give mulighed for at tilbyde undervisning og aktivering til afviste asylansøgere, og som jeg har sagt flere gange, og som det i øvrigt fremgår af det lovforslags bemærkninger, har jeg faktisk hele tiden haft til hensigt at ville sætte fokus også på børnenes forhold.
Sådan var det i den forrige regerings tid, og sådan er det under denne regering.
Sagsbehandlingstiden er så til gengæld blevet kort.
I Udlændingestyrelsen er den gennemsnitlige sagsbehandlingstid ca. 100 dage, og i Flygtningenævnet er den gennemsnitlige sagsbehandlingstid ca. 3 måneder
Meddeles en udlænding asyl, skal udlændingen overføres til en kommune.
Gives der afslag på asyl, skal udlændingen udrejse, og stort set alle asylansøgere kan i dag udrejse frivilligt.
Det har betydning for udlændinge fra lande, hvor vi for tiden ikke kan udsende tvangsmæssigt, og her får den manglende vilje til at rejse jo betydning for, hvor længe opholdet på asylcenteret skal vare.
Den manglende vilje til at respektere afslaget på asyl har derfor desværre medført, at en række afviste asylansøgere har siddet på centrene i længere tid.
Jeg har i de seneste ugers debat efterhånden hørt mange forslag til, hvad vi skal gøre ved det.
Vi skal tilbyde de asylansøgere, der opholder sig på centrene, rimelige forhold, og det synes jeg også vi gør.
Med hensyn til undervisning og aktivering viser en undersøgelse foretaget af Rambøll Management fra marts 2005, at den reform, som regeringen gennemførte i 2003, har medført, at trivslen blandt asylansøgere, der venter på en afgørelse, er blevet bedre, siden regeringen trådte til.
Med hensyn til boligforhold har vi i dag heldigvis ikke længere en situation, hvor asylansøgere indkvarteres i teltlejre, på skibe, i containerlandsbyer.
Der er i de senere år gennemført forbedringer af asylcentrene bl.a. i Center Sandholm og Kongelunden.
Og i takt med, at antallet af indkvarterede falder, lukker vi naturligvis de mindst egnede indkvarteringssteder først.
Børn fra 3 år til skolestart tilbydes at komme i legestue, hvor der er en struktureret hverdag med kvalificerede pædagogiske tilbud; der afholdes i forbindelse med driften af legestuerne ekskursioner og forældresamtaler.
Børn i den skolepligtige alder modtager en undervisning, der svarer til, hvad der tilbydes tosprogede elever i folkeskolen, centeroperatørerne skal endvidere tilbyde modersmålsundervisning, og et barn kan optages i den almindelige folkeskole, hvis det vil være til gavn for barnet selv.
Der er tilbud om fritidsaktiviteter i form af undervisning, sports- og hobbyaktiviteter.
Hvis der er tilstrækkeligt børnegrundlag, differentieres tilbuddene, så de er målrettede mod forskellige aldersgrupper.
Grundlæggende er det regeringens opfattelse, at forholdene på asylcentrene er gode og rimelige og i øvrigt bedre end under den forrige regering.
Samtidig er vi dog fuldt opmærksomme på, at indkvarteringssituationen har skiftet karakter de sidste par år.
Hvor asylansøgere før især ventede på at få deres sag afgjort, venter hovedparten af de indkvarterede nu på at blive sendt hjem.
Denne udvikling stiller naturligvis udlændingemyndighederne og Dansk Røde Kors over for nogle nye udfordringer, som ikke bare handler om indkvarteringsproblemerne, men i lige så høj grad handler om at motivere afviste asylansøgere og forberede dem til at vende frivilligt hjem.
Jeg har som nævnt allerede tidligere i denne samling med en ændring af udlændingeloven skabt grundlag for at udvide tilbuddene om undervisning og aktivering til voksne asylansøgere til også at omfatte de afviste asylansøgere, og som jeg startede med at sige, tilkendegav jeg allerede i forbindelse med dette lovforslag, at jeg herudover ville overveje, hvad der kunne gøres særligt for børnene, for jeg tror ikke, der er tvivl om, at vi alle bekymrer os om børnene og føler et særligt ansvar.
Og det gælder selvfølgelig også regeringen.
Jeg har i dag præsenteret nye konkrete initiativer, som er blevet til på baggrund af drøftelser med Dansk Røde Kors og de øvrige centeroperatører.
Samlet set afsættes der 37 mio. kr. alene det næste halve år til nye aktiviteter.
For det første styrkes hjemrejserådgivningen af afviste asylansøgere fra Irak og Kosovo.
Der vil blive sat yderligere fokus på rådgivningen om forholdene i hjemlandet og mulighederne for at få hjælp til at arrangere en hjemrejse samt mulighederne for at få hjælp til at genoptage en tilværelse i hjemlandet.
Der vil blive arrangeret rejser, hvor de afviste asylansøgere får mulighed for at besøge hjemlandet og ved selvsyn gøre sig bekendt med f.eks. sikkerhedsforhold, infrastruktur og boliger, en model, der med rimelig succes blev brugt i forhold til en gruppe bosniere for en række år siden.
Der vil herudover blive afsat yderligere midler til repatrieringsprojekter i hjemlandet.
For det andet vil forholdene for børn og deres familier på asylcentrene blive forbedret.
Med hensyn til børn vil der blive tilbudt modersmålsundervisning og specialundervisning.
Åbningstiderne i SFO'erne vil blive udvidet, og der vil blive givet fuldt SFO-tilbud i sommerferien.
De sociale aktiviteter for børn og voksne vil blive styrket.
Det kan være målrettede projekter i form af sommerferieaktiviteter for børnene eller cirkusbesøg og andre udflugter.
For det tredje vil der blive taget initiativer for at forbedre bokvaliteten på centrene.
Der vil blive indkøbt nye møbler og andet værelsesinventar til de indkvarterede, og de fysiske omgivelser på centrene vil blive forbedret.
På Center Avnstrup vil børnefamilierne få mulighed for selv at lave mad.
Endelig vil der for det fjerde blive givet støtte til et særligt rehabiliteringsprojekt for sårbare asylansøgere på Center Kongelunden.
Projektet har til formål at udvikle nye metoder og tiltag i arbejdet med børn og unge af svært traumatiserde asylansøgere.
Jeg har hermed fulgt op på, hvad jeg lovede tidligere i denne samling, da jeg skabte grundlag for at udvide tilbuddene om undervisning og aktivering af voksne asylansøgere til også at omfatte afviste asylansøgere, og jeg vil naturligvis fortsætte den gode dialog med Dansk Røde Kors og de øvrige indkvarteringsoperatører om forholdene på vores asylcentre.
Afslutningsvis vil jeg gerne knytte en bemærkning til de udmeldinger, der har været fra oppositionens partier, der med deres ønske om midlertidig opholdstilladelse til afviste asylansøgere i realiteten ønsker at gøre det legitimt at ignorere Flygtningenævnets afgørelser.
Regeringen agter ikke at meddele afviste asylansøgere midlertidig opholdstilladelse, blot fordi de gennem længere tid ikke har respekteret afslaget på asyl.
Det handler om tillid til og respekt for de afgørelser, der træffes af det uafhængige Flygtningenævn.
Forhandling